2 Samuele 18 | Bibele e Inthaneteng | Phetolelo ea Lefatše le Lecha
18 Davida a bala batho ba neng ba e-na le eena ’me a beha balaoli ba ba likete le balaoli ba ba makholo hore ba ba okamele.+ 2 Ho ekelletsa moo, Davida a romela karolo ea boraro+ ea batho tlas’a letsoho la Joabe+ le karolo ea boraro tlas’a letsoho la Abishai+ mora oa Tseruja, mor’abo Joabe,+ le karolo ea boraro tlas’a letsoho la Itai+ Mogathe. Joale morena a re ho batho: “Ruri le ’na ke tla tsoa le lōna.” 3 Empa batho ba re: “U se ke ua tsoa,+ etsoe haeba re ka baleha, ba ne ba ke ke ba beha lipelo ho rōna;+ haeba halofo ea rōna e ka shoa, ba ne ba ke ke ba beha lipelo ho rōna, hobane u lekana le ba likete tse leshome ba rōna;+ joale ho ne ho ka ba molemo haeba u ne u ka re sebeletsa hore u fane ka thuso+ u le motseng.” 4 Kahoo morena a re ho bona: “Ke tla etsa eng kapa eng e bonahalang e le molemo mahlong a lōna.”+ Morena a ’na a ema lehlakoreng la heke,+ eaba batho bohle ba tsoa ka makholo le ka likete.+ 5 Morena a tsoela pele ho laela Joabe le Abishai le Itai, a re: “Le tšoare mohlankana Absalome ka mosa+ ka lebaka la ka.” Batho bohle ba utloa ha morena a laela balaoli bohle ka taba ea Absalome. 6 Batho ba tsoela pele ho tsamaea ho ea naheng ho ea kopana le Baiseraele; ’me ntoa ea e-ba morung oa Efraime.+ 7 Qetellong batho ba Iseraele+ ba hlōloa+ ka pel’a bahlanka ba Davida, ’me polao moo ea e-ba khōlō letsatsing leo, ea banna ba likete tse mashome a mabeli. 8 Moo ntoa ea kekela naheng eohle e ka bonoang. Ho feta moo, moru oa ja batho ba fetang ba jeloeng ke sabole letsatsing leo. 9 Qetellong Absalome a iphumana a le ka pel’a bahlanka ba Davida. Absalome o ne a palame ’moulo, ’me ’moulo oa kena tlas’a mofero oa makala a sefate se seholo sa setonanahali, hoo hlooho ea hae e ileng ea tšoaseha sefateng se seholo, ’me a leketla pakeng tsa maholimo le lefatše,+ ha ’moulo oo a neng a o palame o fetela pele. 10 Joale monna ea itseng a bona sena eaba o bolella Joabe+ ’me o re: “Bona! Ke bone Absalome a leketlile sefateng se seholo.” 11 Eaba Joabe o re ho monna ea neng a mo bolella: “U bone seo, ’me ke hobane’ng ha u sa ka ua mo bolaela fatše hona moo? Joale ke ne ke tla tlameha ho u fa likotoana tse leshome tsa silevera le lebanta.”+ 12 Empa monna eo a re ho Joabe: “Le hoja ke ne nka lekanya likotoana tse sekete tsa silevera liatleng tsa ka, ke ne nke ke ka otlolla letsoho la ka khahlanong le mora oa morena; etsoe morena o ile a laela uena le Abishai le Itai moo re ntseng re utloa, a re, ‘Ho sa tsotellehe hore na le bo-mang, le lebele mohlankana eo, Absalome.’+ 13 Ho seng joalo nka be ke sebetsane le moea oa hae ka bolotsana ’me taba ena eohle e ne e ke ke ea pateloa morena,+ ’me u ne u tla emella ka thōko.” 14 Eaba Joabe o re: “E-re ke se ke ka lieha ka tsela ena ka pel’a hao!” Eaba o nka metsu e meraro seatleng sa hae ’me o e hlabella+ pelong ea Absalome pelong+ ea sefate seo se seholo a ntse a phela. 15 Joale bahlanka ba leshome ba nkileng libetsa tsa Joabe ba fihla ’me ba otla Absalome, e le hore ba ka mo bolaea.+ 16 Joale Joabe a letsa lenaka,+ e le hore batho ba ka khutla ho lelekiseng Baiseraele; etsoe Joabe o ne a thibetse batho. 17 Qetellong ba nka Absalome eaba ba mo lahlela ka morung ka har’a sekoti se seholo ’me ba emisa qubu e khōlō haholo ea majoe holim ’a hae.+ Ha e le Baiseraele bohle, monna e mong le e mong a balehela lapeng la hae. 18 Joale Absalome, ha a ntse a phela, o ne a nkile sefika,+ ’me a ikemiselitse sona, Khohlong ea Morena,+ etsoe o ne a itse: “Ha ke na mora e le hore lebitso la ka le ’ne le hopoloe.”+ Kahoo a rehella sefika seo ka lebitso la hae,+ ’me se ntse se tsoela pele ho bitsoa Sefika sa Absalome ho fihlela letsatsing lena. 19 Joale ha e le Akimaze+ mora oa Tsadoke, a re: “Ka kōpo, e-re ke mathe ’me ke phunye litaba ho morena, hobane Jehova o mo ahloletse ho mo lokolla matsohong a lira tsa hae.”+ 20 Empa Joabe a re ho eena: “Hase uena monna ea phetang litaba letsatsing lena, ’me u tla phunya litaba ka letsatsi le leng; empa letsatsing lena u ke ke ua phunya litaba, ka lebaka la hore mora oa morena o shoele.”+ 21 Joale Joabe a re ho Mokushe:+ “E-ea, u bolelle morena seo u se boneng.” Eaba Mokushe o inamela Joabe ’me o qala ho matha. 22 Joale Akimaze mora oa Tsadoke a boela a re ho Joabe: “Joale, ho ke ho etsahale eng kapa eng e tla etsahala, ka kōpo, e-re le ’na ke mathe ka mor’a Mokushe.” Leha ho le joalo, Joabe a re: “Ke hobane’ng ha u lokela ho matha, mora oa ka, ha ho se litaba tse fumanoang bakeng sa hao?” 23 Ho ntse ho le joalo a re: “Joale, ho ke ho etsahale eng kapa eng e tlang ho etsahala, e-re ke mathe.” Kahoo a re ho eena: “Matha!” Akimaze a qala ho matha ka tsela ea Setereke,+ ’me qetellong a feta Mokushe. 24 Joale Davida o ne a lutse pakeng tsa liheke tse peli.+ Khabareng, molebeli+ a ea marulelong a heke e lerakong. Qetellong a phahamisa mahlo eaba oa talima, ’me bonang! ho ne ho e-na le monna ea mathang a le mong. 25 Kahoo molebeli a hooa ’me a bolella morena, eaba morena o re: “Haeba o mong, ho na le litaba molomong oa hae.” A ’na a tla, a ntse a atamela hanyane ka hanyane. 26 Joale molebeli a bona monna e mong ea mathang. Ka hona molebeli a bitsa molebeli oa heke ’me a re: “Bona! Monna e mong ea mathang a le mong!” eaba morena o re: “Enoa le eena ke ea tlalehang litaba.” 27 Molebeli a tsoela pele ho re: “Kea bona hore mokhoa oo oa pele a mathang ka oona o tšoana le mokhoa+ oo Akimaze+ mora oa Tsadoke a mathang ka oona,” eaba morena o re: “Enoa ke monna ea molemo,+ ’me o lokela ho tla le litaba tse molemo.”+ 28 Qetellong Akimaze a hooa ’me a re ho morena: “Lintho li tsamaea hantle!” Eaba o inamela morena sefahleho sa hae se shebile fatše. A tsoela pele ho re: “Ho bokoe+ Jehova Molimo oa hao, ea nehelaneng+ ka banna ba phahamisitseng matsoho a bona khahlanong le khosi ea ka morena!” 29 Leha ho le joalo, morena a re: “Na lintho li tsamaea hantle ho mohlankana Absalome?” Eaba Akimaze o re: “Ke bone moferefere o moholo nakong eo Joabe a romelang mohlanka oa morena le mohlanka oa hao, ’me ke ne ke sa tsebe hore na ke oa eng.”+ 30 Kahoo morena a re: “Emella ka thōko, u eme mona.” Eaba o emella ka thōko ’me a ’na a ema a khutsitse. 31 Bonang! Mokushe+ a kena, eaba Mokushe o qala ho re: “Khosi ea ka morena a ke a amohele litaba, etsoe kajeno Jehova o u ahloletse ho u lokolla matsohong a bohle ba u tsohelang matla.”+ 32 Empa morena a re ho Mokushe: “Na lintho li tsamaea hantle ho mohlankana Absalome?” Eaba Mokushe o re: “E se eka lira tsa khosi ea ka morena le bohle ba ileng ba u tsohela matla bakeng sa bobe ba ka ba joaloka mohlankana eo.”+ 33 Joale morena a khathatseha eaba o nyolohela kamoreng e marulelong+ ka holim ’a tsela ea heke ’me a qala ho lla; sena ke seo a ileng a se bua ha a ntse a tsamaea: “Mora oa ka Absalome, mora oa ka, mora+ oa ka Absalome! Hoja ebe ke shoele, ho e-na le uena, Absalome mora oa ka, mora oa ka!”+